הוועדה המשותפת לוועדת הפנים ולוועדת העבודה לענייני סביבה ובריאות, כנסת 18, פרוטוקול מספר 4, 2009-11-25 08:30

דב חנין: מה לוחות הזמנים של הסקר הזה?

תמר ברמן: אנחנו מתחילים עכשיו את איסוף השתנים.

תמר ברמן: התכנית היא לאסוף שתנים במשך שנה שלמה.

תמר ברמן: הרעיון הוא לתפוס חשיפה בתקופות שונות.

תמר ברמן: למשל, אנחנו לא רוצים לאסוף את כל הדגימות במשך חודש אחד ואז אולי לפספס חשיפות, למשל, ממאכלים מסוימים שאוכלים רק בקיץ.

תמר ברמן: אנחנו נפרוס את איסוף השתנים במשך שנה.

תמר ברמן: שלב האנליזה ייקח בערך חצי שנה.

תמר ברמן: סך הכול, שנתיים עד סיום האנליזה של הדגימות, התוצאות, הניתוח והסטטיסטיקה.

דב חנין: מישהו נוסף ממשרד הבריאות?

אורנה ציטרין: אני מהמרכז הארצי לייעוץ טרטולוגי.

אורנה ציטרין: יש לנו 150,000 פניות מתועדות במחשב של נשים שפונות בקשר לחשיפות סביבתיות.

אורנה ציטרין: חלק מהעבודה שלנו זה לעקוב - - -

דב חנין: 150,000 פניות?

אורנה ציטרין: כן, פניות של נשים בהריון אלינו מאז שנת 1987, כשהמרכז הוקם.

אורנה ציטרין: אנחנו מציעים להסתכל על מגמות.

אורנה ציטרין: חלק מהעבודה שלנו היא מעקב אחר תוצאות הריון, אם כי בשנים הראשונות זה היה בהיקף יותר גדול מאשר בשנים האחרונות.

אורנה ציטרין: היקף הפניות עלה ואנחנו לא כל-כך עומדים בזה.

אורנה ציטרין: אנחנו יכולים לנסות להסתכל על שכיחות של היפוספדיאס במשך השנים, בקבוצת ההשוואה שלנו, בקבוצה שבעצם לא נחשפת לטרטוגנים ידועים מהשיחה הראשונית.

אורנה ציטרין: אולי להסתכל גם על מגמות ושינויים מבחינת אחוזי פניה של חשיפות בן הזוג, חשיפות מקצועיות.

אורנה ציטרין: אלה הדברים על פני השנים שאנחנו מרכזים.

ליזה רובין: אני מהמחלקה לאם וילד בשירותי בריאות הציבור.

ליזה רובין: אנחנו מקבלים את הדיווחים על מומים מולדים שמתקבלים מבתי החולים.

ליזה רובין: הדיווחים שמקבלים היום מבתי החולים הם בהחלט חלקיים,

ליזה רובין: לא רק לגבי היפוספדיאס ואשך טמיר אלא גם לגבי מומים אחרים.

ליזה רובין: מאז שהגעתי למשרד בתפקידי זה אנחנו דנים ומנסים לראות מה אנחנו יכולים לעשות ולשפר.

ליזה רובין: הבעיות הן בעיות טכנולוגיות וגם בעיות של התנהגות רופאים.

ליזה רובין: אנחנו צריכים לבחון את זה.

ליזה רובין: אני חושבת שאנחנו התחלנו בתהליך הזה ואנחנו רק בתחילת הדרך.

ליזה רובין: צריך לזכור שלגבי הנתונים הללו, זה לא לטווח קצר.

ליזה רובין: כאשר נשנה את שיטת הדיווח זה ישבש את הנתונים שיש לנו כבר, ואז נתונים שלטווח ארוך יתנו לנו מידע ולא נתונים לטווח קצר.

דב חנין: המשרד להגנת הסביבה, בבקשה.

אורנה מצנר: שמי ד"ר מצנר, אני עובדת בלשכת המדען במשרד להגנת הסביבה.

אורנה מצנר: אנחנו בעצם עוסקים בניטור סביבתי.

אורנה מצנר: עוסקים בניטור של מזהמים שידועים כפוגעים בבריאות הציבור.

אורנה מצנר: בנוסף אנחנו מממנים מחקרים לבדוק האם קיימים מזהמים נוספים, שחלקם endocrinedisruptors והם לא במסגרת הניטור השוטף שלנו.

אורנה מצנר: אנחנו מימנו מחקרים בנושא של בחינת חומרים מהסוג הזה במי קולחין שהולכים להשקיה, איזה חומרים אנחנו מוצאים במי קולחין, איזה בקרקע, האם יש סכנה שזה יכול להגיע ליבולים החקלאים, במזון.

אורנה מצנר: כמובן שהנתונים שאנחנו מקבלים הם מאוד ראשוניים.

אורנה מצנר: על סמך הדאטה הקיימת אנחנו לא יכולים לצאת בפעולות רגולאטוריות.

אורנה מצנר: יחד עם זה, איפה שיש מספיק מידע בעולם ונעשו מחקרים, ונעשו פעולות רגולאטוריות גם בעולם, גם אנחנו עוקבים אחרי הדברים.

אורנה מצנר: אחת הדוגמאות שעשינו בשנים האחרונות היא שהוצאנו שני חומרים מקבוצת הזרחניים האורגניים.

אורנה מצנר: מדובר בשני חומרי הדברה מקבוצת הזרחנים האורגניים, CHLORPYRIPHOS ודיאזנול, שנחשבים לחומרים שיש להם פוטנציאל לפגיעה בהתפתחות מערכת העצבים בעוברים.

אורנה מצנר: אנחנו הוצאנו אותם משימוש תברואי, משימוש בחצרות הבתים ובפארקים.

אורנה מצנר: אני כן חושבת שצריך להרחיב את המחקר גם להשפעה של אורח חיים על אותן בעיות פוריות, למה שקוראים Life Style.

אורנה מצנר: טלפונים סלולאריים, למשל, עד כמה הם יכולים להשפיע על בעיות הפוריות.

אורנה מצנר: שימוש באלכוהול, כל מיני תופעות שבעשר השנים האחרונות קיבלו תפנית והן מאוד נפוצות.

אורנה מצנר: בנוסף אני רוצה לומר שלמדינת ישראל יש כוונה להצטרף ל-OECD, לאשר את אמנת EPOC ובמסגרת הזאת גם ייעשה רישום כימיקלים עקיף יותר ואני חושבת שייעשו פעולות נוספות.

דב חנין: תודה רבה.

דב חנין: משרד החקלאות.

רינה אשכנזי: אני אחראית על רישום תכשירי הדברה לחקלאות.

רינה אשכנזי: אני רוצה להסביר שתכשירי הדברה לחקלאות נרשמים על ידנו כאשר יש הוכחות שהחומר יעיל ובטוח לאדם ולסביבה.

רינה אשכנזי: זה המוטו לרישום.

רינה אשכנזי: הבטיחות לאדם ולסביבה נבחנת בוועדה בין משרדית שחלק מאוד גדול מהאנשים שיושבים פה לידי הם חברים באותה ועדה.

רינה אשכנזי: לגבי דרישות לרישום חומרים.

רינה אשכנזי: יש רשימת דרישות מאוד מדויקת שהיא דומה למה שנדרש מאותם חומרים שנרשמים אצלנו, מה שקיים באירופה ובארצות הברית.

רינה אשכנזי: בנושא של Endocrine Disruptors כמו ששמענו גם בכנס, רגולאטור גדול מאוד כמו EPA מתחבט עם השאלה הזאת מאז 1988.

רינה אשכנזי: רק היום הם גיבשו גישה מעשית יותר איך לגשת לכימיקלים בכלל באספקט של התופעה הזאת.

רינה אשכנזי: אנחנו ב אמת קשובים ועוקבים אחרי כל חידוש שבא מהמערכות האלה.

רינה אשכנזי: אנחנו מוכנים כן מוכנים ותמיד נהיה מוכנים לאמץ כל גישה בעניין.

רינה אשכנזי: אני רוצה להוסיף שהוקמה ועדה בין משרדית שהיא עושה את ההערכה לחומרים שנכנסים לשימוש בישראל.

רינה אשכנזי: היא זאת שממליצה למנהל כן לרשום את החומרים או להוריד את אותם חומרים משימוש.

רינה אשכנזי: במסגרת הוועדה הורדנו משימוש קרוב ל-15 תרכובות שונות ואני מדברת על 7-8 השנים האחרונות.

רינה אשכנזי: השיקולים היו גם באספקט של בריאות אדם וגם סביבה.

רינה אשכנזי: כל נושא כזה נבחן ונשקל ברביזיות שאנחנו עושים באופן שיטתי בוועדה.

דב חנין: אני רוצה לומר לכם שבכוונתי לקיים דיון מיוחד בוועדה בנושא של חומרי הדברה והשימוש בהם.

דב חנין: לצורך הדיון הזה נשמח לקבל מכם מסמך מסכם שמתאר את המצב בישראל בתחום הזה, גם בהשוואה בינלאומית.

דב חנין: מראש אני רוצה לומר לך שאנחנו לא נסתפק רק בעמידה בסטנדרטים אמריקאים.

דב חנין: יש ביקורת לא קטנה בעולם על הסטנדרטים האמריקאים בנושא החקלאות.

דב חנין: יש טענות, שכרגע אני לא רוצה להביע לגביהן עמדה, על השפעות יתר של לובי חקלאי על החלטות שמתקבלות בארצות הברית בנושא חומרים, הורמונים, משק החי וכדומה.

דב חנין: לכן אנחנו נרצה לדעת בדיון של הוועדה לא רק איך אנחנו עומדים בהשוואה לסטנדרטים אמריקאי אלא יותר מעניין איך אנחנו עומדים בהשוואה לסטנדרטים אירופאים.

דב חנין: אנחנו מבקשים גם את רשימת החומרים שפסלתם, וגם את רשימת החומרים שאתם מאפשרים.

דב חנין: נשמח לקיים את הדיון הזה בקרוב.

דב חנין: אני לא רוצה להפתיע אתכם אני רוצה שתהיו מוכנים.

דב חנין: תוכלו להכין לנו את הדוח הזה כתשתית לעבודת הוועדה המשותפת.

דב חנין: תגידי לי את אם שבועיים או שלושה מספיקים לכם.

דב חנין: אנא תודיעו למנהלת הוועדה כדי שנוכל להיערך בצורה מתואמת איתכם.

רחל אדטו: חומרי הדברה בנושא הספציפי הזה?

דב חנין: לא, באופן רחב של חומרי הדברה וההשלכות שלהם על הבריאות.

דב חנין: עוד נושא שנקיים בו דיון מיוחד הוא הנושא של מים מטוהרים.

דב חנין: גם הנושא הזה נדון בכנס אבל ההשלכות שלו הן באמת מאוד רחבות ועוסקות לא בפריון, הריון והתפתחות עוברים אלא גם בשאלות נוספות.

דב חנין: ועדת האם של הוועדה הזאת, שהיא ועדת הפנים עוסקת כרגע בתקנות בעניין תקן ענבר.

דב חנין: אני מאוד אשמח שלפני שנתקדם בוועדת הפנים לאישורן או אי אישורן של התקנות בעניין תקן ענבר, נקיים דיון רציני גם בוועדה המשותפת על השאלות של מים מטוהרים וההשלכות הפוטנציאליות שלהן על פגיעה בבריאותם של בני אדם.

דב חנין: חברת הכנסת אדטו, בבקשה.

רחל אדטו: אני מסתכלת על זה במבט של רופאת נשים.

רחל אדטו: אני חושבת שקהל היעד הן לא רק נשים, סביבה ומשרדים.

רחל אדטו: אני חושבת שהמסר שעובר כאן הוא מסר שמן הראוי להעביר אותו לרופאים עצמם.

רחל אדטו: כולנו יודעים שיש ירידה בפריון אצל הגברים.

רחל אדטו: אין היום שאלה על כך שהגברים אחראים באחוזים גוברים והולכים בכל הנושא של בעיות פוריות.

רחל אדטו: זאת כמעט מוסכמה.

רחל אדטו: אני חושבת שהיה צורך להעביר את המסר שכתוב בדף הזה, לעדכן וליידע ולהביא למודעות.

רחל אדטו: יש כאן דברים שאני יכולה להתווכח עליהם, למשל על המרכיב של הגלולה בתור גורם.

רחל אדטו: אפשר להתווכח על הדברים האלה ולהעמיד אחד מול השני, אבל בגדול, כשצריך לחשוב על הקשר בין כימיקלים לבין הפרעות פוריות בנשאים וגברים, זה מסר שחייב לעבור באיזו דרך למודעות.

רחל אדטו: לכן שאלתי אותך אם אתה מנסה לעשות את הדיון בנושא הפוריות.

רחל אדטו: אז הייתי מזמינה את האיגודים המקצועיים, ההסתדרות הרפואית, איגוד רופאי הנשים, רופאי משפחה, רופאי קהילה וזאת כחלק מהעלאת המודעות.

רחל אדטו: אם מישהו מארגן איזה כנס רפואי, אז תמיד שווה לשים את כחלק מנושאי הכנס כדרך להגביר מודעות.

רחל אדטו: אפשר להכניס את זה לכנס של רופאי ילדים, רופאי נשים או רופאי משפחה.

רחל אדטו: זאת דרך להתחיל "לטפטף" את הנושא הזה כדי להעלות את המודעות.

רחל אדטו: צריך לעשות את זה, אפילו אם הסקרים של משרד הבריאות הם רק בתחילת הדרך והדברים לא סגורים ותמיד יהיו ויכוחים האם כל המומים הם באמת כתוצאה מדברים כאלה ואחרים.

רחל אדטו: אני חושבת שכדאי "לטפטף" את זה במסגרת העלאת מודעות בכלל לקשר שבין כימיקלים לבין נושא הריון, פוריות ומומים.

דוד בר דרור: אני איש בריאות הסביבה בהכשרתי.

דוד בר דרור: אני רוצה להעיר לקואליציה.

דוד בר דרור: יש עבודה גדולה שנעשתה בעבר בבית חולים סורוקה על כל הנושאים של מומים מלידה.

דוד בר דרור: זאת עבודה שהתחילה ב-1995 ונמשכה כמה שנים.

דוד בר דרור: זאת עבודה שבחלק מהדיונים ב-2001 הועלתה גם הוועדה הזאת.

דוד בר דרור: לאחרונה יש עבודה שהיתה בהר הצופים גם על ירידה בפוריות.

דוד בר דרור: שווה לשים לב למה שנעשה בשתי העבודות האלה.

דב חנין: בהחלט, תודה רבה.

דב חנין: אני רוצה לסכם את הדיון כך: אני רוצה לברך את הקרן לסביבה ובריאות על היוזמה של קיום הכנס החשוב הזה.

דב חנין: עקבתי אחרי החומרים שהתפרסמו בכנס.

דב חנין: גם הנתונים הראשוניים מישראל הם נתונים שצריכים לעורר אצלנו מוטרדות.

דב חנין: גם בתמונת הנתונים החלקיים, יש לנו רמזים על זה שבישראל יש עלייה בבעיות בריאותיות שקשורות למערכת הרבייה.

דב חנין: כמו במדינות מערביות אחרות, גם האוכלוסייה אצלנו חשופה לכימיקלים בסביבה ובהחלט יתכן שהכימיקלים האלה משפיעים על הבעיות האלה.

דב חנין: מהנתונים האלה כמובן שעולה חשש שאנחנו נמצאים בפני בעיה קיימת שרק תלך ותגבר בעתיד, ככל שהחשיפה לאותם כימיקלים תתחזק בסביבה ובחברה שלנו.

דב חנין: יחד עם זאת, אנחנו רושמים בפנינו בדאגה את העובדה שחסרים לנו הרבה מאוד נתונים.

דב חנין: זה בעצם המסר הראשון שלנו כוועדה למשרדי הממשלה.

דב חנין: אנחנו מאוד מברכים על הסקר הביולוגי שאתם בעצם מתחילים לקיים.

דב חנין: אנחנו חושבים שסקרים כאלה צריכים להיות חלק אינהרנטי מהפעולה של משרד הבריאות.

דב חנין: עם כל הכבוד והערכה, ויש הרבה הערכה לקרן לבריאות הסביבה, אבל הם צריכים להיות חלק מהתקציב של המשרד ומהפעילות השוטפת של המשרד.

דב חנין: היום יש לנו קרן כזאת אבל מדינת ישראל כבר הוקמה לפני 60 שנה והיא צריכה לדעת לממן דברים בסיסיים כמו סקרים כאלה.

דב חנין: אנחנו מברכים מאוד על הסקר הזה אבל אנחנו חושבים שזה צריך להיות משהו מובנה בתוך המשרד, בתוך המערכת של המשרד עצמו.

דב חנין: כמובן, כמו שאמרת, זה צריך להיות משהו תקופתי ורוחבי, הוא מסקר מגוון של קבוצות אוכלוסיה, מגוון של סיכונים פוטנציאליים וככזה הוא מאוד מאוד חשוב.

דב חנין: הניטור הביולוגי חשוב וחיוני אבל כמובן הוא לא יכול לעמוד לבדו.

דב חנין: אנחנו חושבים שיש מקום לקיים סקרים בריאותיים נוספים במדגמים מייצגים אל האוכלוסיה.

דב חנין: אם אנחנו מדברים בישיבה הזאת על שאלות של פוריות, הריון והתפתחות העובר, אנחנו צריכים גם פה נתונים יותר טובים, גם בכלים של סקרים וגם בכלים של רישום.

דב חנין: מאגרי המדינה שכבר מתקיים בהם רישום צריכים להיות מלאים יותר, כוללים יותר.

דב חנין: הפניה שלנו למשרד הבריאות היא בהחלט לשכלל, קודם כל, את המאגרים הקיימים, להפוך את הרישום בהם לרישום רחב יותר, על מנת שהוא יכסה מגוון של שאלות פוריות, הריון והתפתחות העובר, השאלות שאנחנו דנים בהן בישיבה היום, וגם גם ללוות את זה בסקרים אפידמיולוגים, שיוכלו להשלים את התמונה ולתת לנו מבט יותר רחב.

דב חנין: בהמשך לדבריה של חברת הכנסת ד"ר אדאטו, אנחנו פונים למשרד הבריאות בבקשה לסייע בהעלאת המודעות לנושאים האלה בקהילה הרפואית עצמה.

דב חנין: גם את סיכומי הישיבה של הוועדה הזאת אנחנו נשלח למוסדות הר"י ולאגודות המקצועיות השונות של הרופאים, מכיוון שזה חלק מדיאלוג.

דב חנין: הדיאלוג הזה נועד גם להעלות את המודעות של הקהילה הרפואית ובכך נוכל להרוויח יותר אינפורמציה ויותר מעקב ויותר הסתכלות של אנשי המקצוע שנמצאים בחזית ההתמודדות עם הבעיות האלה בשטח.

דב חנין: במבט יותר רחב, ישנה טענה קשה על החברה המערבית, שאומרת שהחברה שלנו הופכת להיות "Toxic Society".

דב חנין: הטענה הזאת היא טענה מדאיגה ורצינית.

דב חנין: ההתייחסות בעולם לשאלות האלה היא התייחסות הרבה יותר רצינית ממה שקיימת בארץ.

דב חנין: הזכירו כאן את ההידברות של מדינת ישראל עם ה-OECD ושאלת הכימיקלים המסוכנים היא אחת השאלות המרכזיות.

דב חנין: יושבת איתנו היועצת המשפטית של הוועדה שמכירה את הנושאים האלה ממבט קרוב.

דב חנין: השאלה של כימיקלים ומדיניות כימיקלים של מדינת ישראל היא אחת השאלות המרכזיות שנמצאת היום בהידברות בינינו לבין ה-OECD.

דב חנין: המגמה שלנו כוועדה של הכנסת היא לא לסייע למצב שבו מדינת ישראל תצליח איכשהו למרוח את כולם ובסוף נצליח לסמן וי ונעבור את ה-OECD.

דב חנין: המטרה שלנו היא לנסות לנצל את התהליך הבינלאומי החשוב הזה כדי שגם ברמה הפנימית בתוך ישראל לשדרג את עצמנו ככל האפשר לרמה אירופית של התמודדות עם כימיקלים.

דב חנין: אנחנו מאוד רחוקים מהסטנדרטים האירופאים החדשים לגבי משטר של כימיקלים מסוכנים.

דב חנין: אנחנו צריכים בהדרגה להתקדם למקום הזה.

דב חנין: הדיון הזה, מבחינה זאת, הוא חלק מהעיסוק הרחב הזה.

דב חנין: בכלל, בשאלות של מחקר בנושאים של כימיקלים, אנחנו צריכים להרחיב את המחקר בארץ כדי לבחון למה הציבור בישראל חשוף.

דב חנין: לאיזה סוגי כימיקלים אנשים חשופים להם?

דב חנין: אנחנו צריכים לדאוג למיפוי אזורי טוב יותר של החשיפות.

דב חנין: אני מקדים בנושא הזה את הדיון המקדים שאנחנו נעשה בנושא הזה, מיפוי יותר טוב של המים הקולחים, הבוצה, גם בתחום המזון.

דב חנין: איזה שאריות של חומרים נמצאים במזון שלנו?

דב חנין: מוצרי צריכה, איזה כימיקלים נמצאים בתוכם?

דב חנין: איזה כימיקלים לא נמצאים בתוכם?

דב חנין: כמובן מפה מאוד מפורטת של חשיפות של קבוצות אוכלוסיה שונות, אם זה ילדים, אם זה עוברים, אם זה אוכלוסיות רגישות מסוגים שונים.

דב חנין: זה השלב הראשון.

דב חנין: המיפוי הזה מאוד חשוב לנו.

דב חנין: מיפוי כזה יהיה בהכרח תולדה של שיתוף פעולה בין משרדי ממשלה שונים.

דב חנין: המשרד להגנת הסביבה אחראי על הצד הסביבתי, משרד הבריאות אחראי על הצד הבריאותי, אבל המטרה שלנו בוועדה הזאת היא לייצר כמה שיותר שותפויות ושיתוף פעולה פרקטי בין משרדי הממשלה השונים.

דב חנין: מבחינה זאת, אנחנו מבקשים מכם להיעזר בנו.

דב חנין: אני יודע שלפעמים בממשלה, לא מתוך רצון רע, כל אחד נמצא במסלול שלו וההידברות גם בתוך הממשלה לא תמיד אינטנסיבית מספיק, כמו שהשאלות האלה מחייבות.

דב חנין: לכן אנחנו פונים אליכם גם להסתייע בנו, להסתייע בוועדה הזאת.

דב חנין: הכנסת מאפשרת את המפגש המאולץ בין אנשי המקצוע השונים ומשרדי הממשלה השונים, גם בכדי לברר את השאלות, גם בכדי לנצל את ההזדמנות לייצר את הדיאלוג היותר טוב.

דב חנין: אז השלב הראשון הוא שלב המיפוי.

דב חנין: אנחנו עדיין לא נמצאים במקום טוב בשלב המיפוי הזה.

דב חנין: השלב השני יהיה השלב שבו אחרי שמנפים אפידמיולוגית וביולוגית חומרים בגופם של בני אדם ובדיווחים של בני אדם, אנחנו צריכים לחפש את הגורמים לאותם כימיקלים, דהיינו, היכן הם נמצאים?

דב חנין: היכן במערכת הזאת הם נמצאים.

דב חנין: בשלב הזה של הדיאלוג נצטרך להכניס לתמונה משרדי ממשלה נוספים, למשל, משרד המסחר והתעשייה, שאחראי על התעשיות בישראל וגם משרד התשתיות.

דב חנין: אלה הם המשרדים שמבצעים את הפיקוח, את הניהול השוטף של מפעלי תעשיה ותשתיות שונים וגם הם יצטרכו להיות חלק מהתהליך הזה.

דב חנין: בסופו של דבר, אנחנו נצטרך לגבש מדיניות שמסכמת מהם הכימיקלים שאנחנו לא מעוניינים שאנשים יהיו חשופים אליהם ואיך אנחנו מבערים את הכימיקלים האלה מהמציאות שלנו?

דב חנין: זה יהיה תהליך שבו יצטרכו להיכנס לתמונה גם משרד האוצר, משרד ראש הממשלה וכדומה.

דב חנין: בסופו של דבר, הדיון הזה, מבחינתנו, הוא התחלת דרך.

דב חנין: אני חוזר ומברך את האורחים שלנו על התרומה שלהם לתהליך הזה.

דב חנין: אנחנו נקיים דיוני המשך קרובים גם בנושא של מים וקולחים וההשלכות הפוטנציאליות שלהם על בריאות.

דב חנין: נקיים דיון גם בנושא של חומרי הדברה.

דב חנין: בנושאים האלה נפנה למשרד הבריאות ולגורמים מקצועיים בהסתדרות הרפואית וגורמים מקצועיים אחרים בקהילה הרפואית כדי להעלות את המודעות בנושאים האלה.

דב חנין: הצטרפה אלינו חברת הכנסת קירשנבאום.

דב חנין: את רוצה להוסיף כמה מילים?

פניה קירשנבאום: לא.

פניה קירשנבאום: מעניין אותי יותר הנושא הבא.

דב חנין: בכל זאת אנחנו מברכים אותך על הצטרפותך לדיון הזה.

דב חנין: אני מודה לכולכם על ההשתתפות בדיון הזה.

דב חנין: זה היה דיון קצר אבל מאוד מאוד מעשי ואני בטוח שתהיינה לו תוצאות בהמשך הדרך.

דב חנין: תודה רבה.